CELEX: 52022PC0040
Language: lt
Date: 2022-02-11
Title: Pasiūlymas TARYBOS ĮGYVENDINIMO SPRENDIMAS kuriuo dėl leidimo Slovėnijos Respublikai toliau taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287straipsnio iš dalies keičiamas Įgyvendinimo sprendimas 2013/54/ES

EUROPOS KOMISIJA
            Briuselis, 2022 02 11
            COM(2022) 40 final
            2022/0028(NLE)
            
            Pasiūlymas
            TARYBOS ĮGYVENDINIMO SPRENDIMAS
            kuriuo dėl leidimo Slovėnijos Respublikai toliau taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287straipsnio iš dalies keičiamas Įgyvendinimo sprendimas 2013/54/ES
            
               
         
         
            
               AIŠKINAMASIS MEMORANDUMAS
            
            
               Pagal 2006 m. lapkričio 28 d. Tarybos direktyvos 2006/112/EB dėl pridėtinės vertės mokesčio bendros sistemos
                  1
                (toliau – PVM direktyva) 395 straipsnio 1 dalį Taryba, remdamasi Komisijos pasiūlymu, gali vieningai leisti bet kuriai valstybei narei taikyti specialias priemones, kuriomis nukrypstama nuo tos direktyvos nuostatų, kad būtų supaprastinta PVM surinkimo procedūra arba užkirstas kelias tam tikrų formų mokesčių slėpimui ar vengimui.
            
            
               Raštu (jį Komisija užregistravo 2021 m. spalio 27 d.) Slovėnija paprašė leidimo iki 2024 m. gruodžio 31 d. toliau taikyti priemonę, kuria nukrypstama nuo PVM direktyvos 287 straipsnio ir kuria Slovėnijai leidžiama nuo PVM atleisti apmokestinamuosius asmenis, kurių metinė apyvarta neviršija 50 000 EUR.
            
            
               Vadovaudamasi PVM direktyvos 395 straipsnio 2 dalies antra pastraipa, 2021 m. lapkričio 15 d. raštu Komisija apie Slovėnijos prašymą pranešė kitoms valstybėms narėms. 2021 m. lapkričio 16 d. raštu Komisija pranešė Slovėnijai turinti visą informaciją, būtiną prašymui įvertinti.
            
            
               1.PASIŪLYMO APLINKYBĖS
            
            
               •Pasiūlymo pagrindimas ir tikslai
            
            
               Pagal PVM direktyvos XII antraštinės dalies 1 skyrių valstybės narės gali taikyti specialias schemas mažosioms įmonėms, be kita ko, atleisti nuo PVM apmokestinamuosius asmenis, kurių metinė apyvarta nesiekia tam tikros ribos. Ši išimtis reiškia, kad apmokestinamasis asmuo neturi apskaičiuoti PVM už tiekiamas prekes ar teikiamas paslaugas ir todėl negali atskaityti pirkimo PVM.
            
            
               Pagal PVM direktyvos 287 straipsnį tam tikros valstybės narės, kurios į ES įstojo po 1978 m. sausio 1 d., gali nuo PVM atleisti apmokestinamuosius asmenis, kurių metinė apyvarta yra ne didesnė kaip nustatytoms sumoms lygiavertė suma nacionaline valiuta pagal jų įstojimo dienos valiutų perskaičiavimo kursą, kaip nurodyta toje nuostatoje.
            
            
               Remiantis PVM direktyvos 287 straipsnio 15 punktu, Slovėnija gali atleisti nuo PVM apmokestinamuosius asmenis, kurių metinė apyvarta yra ne didesnė kaip 25 000 EUR sumai lygiavertė suma nacionaline valiuta.
            
            
               Tarybos įgyvendinimo sprendimu 2013/54/ES
                  2
                Slovėnijai buvo leista iki 2015 m. gruodžio 31 d., taikyti aukštesnę ribą ir nuo PVM atleisti apmokestinamuosius asmenis, kurių metinė apyvarta yra ne didesnė kaip 50 000 EUR. Šis leidimas iš pradžių buvo pratęstas iki 2018 m. gruodžio 31 d. Tarybos įgyvendinimo sprendimu (ES) 2015/2089
                  3
               , o vėliau – iki 2021 m. gruodžio 31 d. Tarybos įgyvendinimo sprendimu (ES) 2018/1700
                  4
               . 
            
            
               Slovėnija paprašė dar kartą pratęsti tos priemonės taikymą ribotam laikotarpiui.
            
            
               Leidimas nuo PVM atleisti apmokestinamuosius asmenis, kurių metinė apyvarta neviršija 50 000 EUR, ir po 2021 m. būtų reikšmingas supaprastinimas palyginti nedideles įmones valdantiems asmenims. Apmokestinamieji asmenys, kuriems taikomas šis atleidimas nuo PVM, neprivalo atskaityti ir mokėti PVM, registruotis PVM mokėtojais ar vykdyti išsamią PVM apmokestinamų sandorių apskaitą. Dėl šių supaprastinimų mažųjų įmonių savininkai gali skirti daugiau laiko ir išteklių savo verslo plėtrai. Ši speciali priemonė yra ir liks apmokestinamiesiems asmenims visiškai neprivaloma. Todėl mažosios įmonės, kurių apyvarta neviršija nurodytos ribos, vis tiek turės galimybę naudotis savo teise taikyti įprastines PVM procedūras.
            
            
               Be to, PVM surinkimo iš apmokestinamųjų asmenų, valdančių palyginti nedidelės apyvartos įmones, išlaidos, susijusios su mokesčių mokėtojų paslaugų teikimu šiems apmokestinamiesiems asmenims ir jų mokesčių deklaracijų tikrinimu, yra neproporcingai didelės, palyginti su surenkamo mokesčio suma. Todėl, atleidęs mažųjų įmonių savininkus nuo PVM, mokesčių administratorius gali skirti daugiau išteklių mokestinio sukčiavimo, mokesčių slėpimo ir vengimo prevencijai ir kovai su jais, taip pat mokesčių mokėtojams teikiamų paslaugų kokybei gerinti ir PVM surinkimo iš stambiųjų veiklos vykdytojų veiksmingumui didinti.
            
            
               Slovėnijos teigimu, 2019 m. 48 % visų registruotų mokesčių mokėtojų (t. y. maždaug 60 000) metinė apyvarta buvo 50 000 EUR ar mažesnė, ir sudarė 1 % visos PVM apmokestinamos apyvartos. Apskaičiuota, kad maždaug 2 000 šių apmokestinamųjų asmenų (išskyrus tuos, kurie pasirinko būti apmokestinti) metinė apyvarta yra 25 000–50 000 EUR. Šiuos apmokestinamuosius asmenis įtraukus į PVM sistemą valstybės pajamos iš PVM padidėtų 0,3 %.
            
            
               Todėl speciali priemonė neturi didelės įtakos bendrai pajamų iš PVM sumai ar bendrai galutinio vartojimo etapu surenkamų mokestinių pajamų sumai.
            
            
               Speciali priemonė, kuria supaprastinamos smulkiųjų veiklos vykdytojų prievolės, atitinka Europos Sąjungos nustatytus tikslus, susijusius su mažosiomis įmonėmis.
            
            
               Atsižvelgiant į teigiamą poveikį įmonių ir mokesčių administratoriaus administracinės naštos mažinimui ir tai, kad poveikis bendroms PVM pajamoms nėra didelis, tikslinga leisti Slovėnijai pratęsti specialios priemonės taikymą iki 2024 m. gruodžio 31 d.
            
            
               •Suderinamumas su toje pačioje politikos srityje galiojančiomis nuostatomis
            
            
               Ši nukrypti leidžianti priemonė atitinka įgyvendinant PVM veiksmų planą
                  5
                priimtos Direktyvos (ES) 2020/285
                  6
               , kuria iš dalies keičiami PVM direktyvos 281–294 straipsniai dėl specialios mažosioms įmonėms skirtos schemos ir kuria siekiama šioms įmonėms sukurti šiuolaikišką supaprastintą schemą, tikslus. Visų pirma ja siekiama sumažinti PVM reikalavimų laikymosi išlaidas ir konkurencijos iškraipymus tiek valstybėje narėje, tiek ES lygmeniu, sumažinti neigiamą ribos efekto poveikį ir sudaryti geresnes sąlygas įmonėms laikytis reikalavimų, o mokesčių administratoriams – vykdyti stebėseną.
            
         
         
            
               Be to, 50 000 EUR riba atitinka Direktyvą (ES) 2020/285, nes joje valstybėms narėms leidžiama nustatyti metinės apyvartos ribą, nuo kurios būtų atleidžiama nuo PMV, – ši riba neturi viršyti 85 000 EUR (arba lygiavertės sumos nacionaline valiuta).
            
            
               Panašias nukrypti leidžiančias nuostatas, kuriomis nuo PVM atleidžiami apmokestinamieji asmenys, kurių metinė apyvarta neviršija tam tikros ribos, kaip numatyta PVM direktyvos 285 ir 287 straipsniuose, buvo leista taikyti ir kitoms valstybėms narėms. Nyderlandams
                  7
                ir Belgijai
                  8
                – 25 000 EUR ribą, Italijai
                  9
                – 30 000 EUR ribą, Liuksemburgui
                  10
                – 35 000 EUR ribą, Lenkijai
                  11
               , Latvijai
                  12
                ir Estijai
                  13
                – 40 000 EUR ribą, Vengrijai
                  14
                – 48 000 EUR ribą, Lietuvai
                  15
                – 55 000 EUR ribą, Kroatijai
                  16
                – 45 000 EUR ribą, Мaltai
                  17
                – 30 000 EUR ribą, Rumunijai
                  18
                – 88 500 EUR ribą.
            
            
               Nuo PVM direktyvos nukrypti leidžiančios nuostatos visada turėtų būti taikomos ribotą laiką, kad būtų galima įvertinti jų poveikį. Be to, specialios priemonės galiojimo termino pratęsimas iki 2024 m. gruodžio 31 d., kaip prašo Slovėnija, suderinamas su Direktyvos (ES) 2020/285 reikalavimais. Šioje direktyvoje nustatyta data – 2025 m. sausio 1 d. – nuo jos valstybės narės turės taikyti nacionalines nuostatas, kurias jos turi priimti ir jų laikytis.
            
            
               Taigi siūloma priemonė atitinka PVM direktyvos nuostatas.
            
            
               •Suderinamumas su kitomis Sąjungos politikos sritimis
            
            
               Komisija nuolat pabrėžia, kad mažosioms įmonėms reikia paprastesnių taisyklių. Todėl 2020 m. kovo mėn. Komisija priėmė Tvarios ir skaitmeninės Europos MVĮ strategiją
                  19
               , kurioje įsipareigojo toliau siekti sumažinti MVĮ tenkančią naštą. Tikslas mažinti MVĮ tenkančią reglamentavimo naštą yra vienas iš tos strategijos ramsčių. Atsižvelgiant į fiskalines taisykles, ši speciali priemonė atitinka tokius tikslus. Ji taip pat atitinka 2020 m. sąžiningo ir supaprastinto apmokestinimo veiksmų planą, kuriuo remiama ekonomikos atgaivinimo strategija
                  20
                ir kuriame pripažįstama, kad mokestinių prievolių vykdymo sąnaudos ES tebėra didelės, o mažųjų įmonių mokestinių prievolių vykdymo sąnaudos paprastai yra gerokai didesnės nei didelių įmonių.
            
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
            
               •Teisinis pagrindas
            
            
               PVM direktyvos 395 straipsnis.
            
            
               •Subsidiarumo principas (neišimtinės kompetencijos atveju) 
            
            
               Atsižvelgiant į PVM direktyvos nuostatą, kuria grindžiamas pasiūlymas, šis pasiūlymas priklauso išimtinei Europos Sąjungos kompetencijai. Todėl subsidiarumo principas netaikomas.
            
            
               •Proporcingumo principas
            
            
               Šis sprendimas yra susijęs su valstybei narei pačios prašymu suteiktu leidimu ir nėra įpareigojimas.
            
            
               Atsižvelgiant į ribotą nukrypti leidžiančios nuostatos taikymo sritį, speciali priemonė yra proporcinga siekiamam tikslui – supaprastinti mokesčių surinkimą smulkiems apmokestinamiesiems asmenims ir mokesčių administratoriui.
            
            
               •Priemonės pasirinkimas
            
            
               Siūloma priemonė – Tarybos įgyvendinimo sprendimas.
            
            
               Pagal PVM direktyvos 395 straipsnį nukrypti nuo bendrų PVM taisyklių galima tik tada, kai tai vieningai leidžia Taryba, remdamasi Komisijos pasiūlymu. Tarybos įgyvendinimo sprendimas yra tinkamiausia priemonė, nes jis gali būti skirtas atskirai valstybei narei.
            
            
               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
            
               •Konsultacijos su suinteresuotosiomis šalimis
            
            
               Konsultacijų su suinteresuotosiomis šalimis nebuvo. Šis pasiūlymas yra pagrįstas Slovėnijos pateiktu prašymu ir skirtas tik šiai konkrečiai valstybei narei.
            
         
         
            
               •Poveikio vertinimas
            
            
               Pasiūlymu dėl Tarybos įgyvendinimo sprendimo siekiama dar trejiems metams pratęsti supaprastinimo priemonės, kuria panaikinama daug PVM prievolių įmonėms, kurių metinė apyvarta neviršija 50 000 EUR, ir kuri dėl to padeda sumažinti administracinę naštą įmonėms ir mokesčių administratoriui (didelio poveikio visoms PVM pajamoms ji neturės), galiojimą. Dėl siauros nukrypti leidžiančios nuostatos taikymo srities ir riboto taikymo laikotarpio priemonės poveikis bet kuriuo atveju bus ribotas.
            
            
               Ši nukrypti leidžianti priemonė bus apmokestinamiesiems asmenims neprivaloma. Apmokestinamieji asmenys galės pasirinkti taikyti įprastines PVM procedūras pagal Direktyvos 2006/112/EB 290 straipsnį.
            
            
               •Pagrindinės teisės
            
            
               Pasiūlymas nedaro poveikio pagrindinių teisių apsaugai.
            
            
               4.POVEIKIS BIUDŽETUI
            
            
               Įsigaliojus 2021 m. balandžio 30 d. Tarybos reglamentui (ES, Euratomas) 2021/769, kuriuo iš dalies keičiamas Reglamentas (EEB, Euratomas) Nr. 1553/89 dėl galutinių vienodų nuosavų išteklių, kaupiamų iš pridėtinės vertės mokesčio
                  21
               , surinkimo priemonių, Slovėnija nuo 2021 finansinių metų PVM nuosavų išteklių ataskaitoje kompensacijos neskaičiuos.
            
            
               2022/0028 (NLE)
            
            
               Pasiūlymas
            
            
               TARYBOS ĮGYVENDINIMO SPRENDIMAS
            
            
               kuriuo dėl leidimo Slovėnijos Respublikai toliau taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287straipsnio iš dalies keičiamas Įgyvendinimo sprendimas 2013/54/ES
            
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo, 
            
            
               atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos
                  22
               , ypač į jos 395 straipsnio 1 dalį,
            
            
               atsižvelgdama į Europos Komisijos pasiūlymą,
            
            
               kadangi:
            
            
               (1)pagal Direktyvos 2006/112/EB 287 straipsnio 15 punktą Slovėnija nuo pridėtinės vertės mokesčio (PVM) gali atleisti apmokestinamuosius asmenis, kurių metinė apyvarta neviršija 25 000 EUR sumos, apskaičiuotos nacionaline valiuta pagal jos įstojimo dieną galiojusį valiutų keitimo kursą;
            
            
               (2)Tarybos įgyvendinimo sprendimu 2013/54/ES
                  23
                Slovėnijai buvo leista nustatyti specialią priemonę, kuria nukrypstama nuo Direktyvos 2006/112/EB 287 straipsnio 15 punkto, iki 2015 m. gruodžio 31 d. ir nuo PVM atleisti apmokestinamuosius asmenis, kurių metinė apyvarta yra ne didesnė kaip 50 000 EUR (toliau – speciali priemonė). Šis leidimas buvo pratęstas du kartus – paskutinį kartą jis buvo pratęstas Tarybos įgyvendinimo sprendimu (ES) 2018/1700
                  24
                iki 2021 m. gruodžio 31 d.;
            
            
               (3)raštu (jį Komisija užregistravo 2021 m. spalio 27 d.) Slovėnija paprašė leidimo toliau taikyti specialią priemonę iki 2024 m. gruodžio 31 d. – termino, iki kurio valstybės narės į nacionalinę teisę turi perkelti Tarybos direktyvą (ES) 2020/285
                  25
               . Remiantis šia direktyva, nuo 2025 m. sausio 1 d. valstybės narės galės netaikyti PVM prekių tiekimui ir paslaugų teikimui, vykdomam apmokestinamųjų asmenų, kurių metinė apyvarta valstybėje narėje neviršija 85 000 EUR arba lygiavertės sumos nacionaline valiuta ribos;
            
            
               (4)pagal Direktyvos 2006/112/EB 395 straipsnio 2 dalies antrą pastraipą Komisija 2021 m. lapkričio 15 d. raštu perdavė Slovėnijos prašymą kitoms valstybėms narėms. 2021 m. lapkričio 16 d. raštu Komisija pranešė Slovėnijai turinti visą prašymui įvertinti būtiną informaciją;
            
         
         
            
               (5)speciali priemonė atitinka Direktyvą (ES) 2020/285, kuria siekiama sumažinti mažųjų įmonių reikalavimų laikymosi išlaidas ir išvengti konkurencijos iškraipymų vidaus rinkoje;
            
            
               (6)speciali priemonė apmokestinamiesiems asmenims nebus privaloma ir jie galės pasirinkti taikyti įprastines PVM procedūras pagal Direktyvos 2006/112/EB 290 straipsnį;
            
            
               (7)remiantis Slovėnijos pateikta informacija, speciali priemonė turės tik nežymų poveikį bendrai galutinio vartojimo etapu Slovėnijos surenkamų mokestinių pajamų sumai;
            
            
               (8)įsigaliojus Tarybos reglamentui (ES, Euratomas) 2021/769
                  26
               , Slovėnija nuo 2021 finansinių metų PVM nuosavų išteklių ataskaitoje kompensacijos neskaičiuos;
            
            
               (9)atsižvelgiant į teigiamą specialios priemonės poveikį tiek mažųjų įmonių, tiek mokesčių administratoriaus administracinės naštos ir reikalavimų laikymosi išlaidų mažinimui ir tai, kad nedaromas didelis poveikis bendroms surenkamoms PVM pajamoms, Slovėnijai turėtų būti leista toliau taikyti specialią priemonę;
            
            
               (10)leidimas toliau taikyti specialią priemonę turėtų būti riboto laikotarpio. To laiko turėtų pakakti, kad būtų galima įvertinti ribos veiksmingumą ir tinkamumą. Be to, pagal Direktyvos (ES) 2020/285 3 straipsnio 1 dalį, ‏iki 2024 m. gruodžio 31 d. valstybės narės turi priimti ir paskelbti įstatymus ir kitus teisės aktus, būtinus, kad būtų galima laikytis tos direktyvos, kuria iš dalies keičiama Direktyva 2006/112/EB, 1 straipsnio, o nuo 2025 m. sausio 1 d. šias nuostatas taikyti. Todėl tikslinga leisti Slovėnijai taikyti šią specialią priemonę iki 2024 m. gruodžio 31 d.;
            
            
               (11)todėl Įgyvendinimo sprendimas 2013/54/ES turėtų būti atitinkamai iš dalies pakeistas,  
            
            
               PRIĖMĖ ŠĮ SPRENDIMĄ: 
            
            
               1 straipsnis
            
            
               Įgyvendinimo sprendimo 2013/54/ES 2 straipsnio antra pastraipa pakeičiama taip:
            
            
               „Jis taikomas nuo 2013 m. sausio 1 d. iki 2024 m. gruodžio 31 d.“
            
            
               2 straipsnis
            
            
               Šis sprendimas skirtas Slovėnijos Respublikai.
            
            
               Priimta Briuselyje
            
            
               
                     Tarybos vardu
               
               
                     Pirmininkas
               
            
         
         
            
                  
                     (1)
                  
                        OL L 347, 2006 12 11, p. 1.
               
               
                  
                     (2)
                  
                        2013 m. sausio 22 d. Tarybos įgyvendinimo sprendimas 2013/54/ES, kuriuo Slovėnijai leidžiama nustatyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 22, 2013 1 25, p. 15).
               
               
                  
                     (3)
                  
                        2015 m. lapkričio 10 d. Tarybos įgyvendinimo sprendimas (ES) 2015/2089, kuriuo iš dalies keičiamas Įgyvendinimo sprendimas 2013/54/ES, kuriuo Slovėnijos Respublikai leidžiama nustatyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 302, 2015 11 19, p. 107).
               
               
                  
                     (4)
                  
                        2018 m. lapkričio 6 d. Tarybos įgyvendinimo sprendimas (ES) 2018/1700, kuriuo iš dalies keičiamas Įgyvendinimo sprendimas 2013/54/ES, kuriuo Slovėnijos Respublikai leidžiama nustatyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 285, 2018 11 13, p. 78).
               
               
                  
                     (5)
                  
                        Komisijos komunikatas Europos Parlamentui, Tarybai ir Europos ekonomikos ir socialinių reikalų komitetui dėl PVM veiksmų plano „Bendros ES PVM erdvės kūrimas. Laikas spręsti“, COM(2016)148 final.
               
               
                  
                     (6)
                  
                        2020 m. vasario 18 d. Tarybos direktyva (ES) 2020/285, kuria iš dalies keičiami Direktyva 2006/112/EB dėl pridėtinės vertės mokesčio bendros sistemos, kiek tai susiję su specialia mažosioms įmonėms skirta schema, ir Reglamentas (ES) Nr. 904/2010, kiek tai susiję su administraciniu bendradarbiavimu ir keitimusi informacija tinkamo specialios mažosioms įmonėms skirtos schemos taikymo stebėsenos tikslais (OL L 62, 2020 3 2, p. 13).
               
               
                  
                     (7)
                  
                        2018 m. gruodžio 4 d. Tarybos įgyvendinimo sprendimas (ES) 2018/1904, kuriuo Nyderlandams leidžiama nustatyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 285 straipsnio (OL L 310, 2018 12 6, p. 25).
               
               
                  
                     (8)
                  
                        2018 m. gruodžio 20 d. Tarybos įgyvendinimo sprendimas (ES) 2018/2077, kuriuo iš dalies keičiamas Įgyvendinimo sprendimas 2013/53/ES, kuriuo Belgijos Karalystei leidžiama nustatyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 285 straipsnio (OL L 331, 2018 12 28, p. 222).
               
               
                  
                     (9)
                  
                        2016 m. lapkričio 8 d. Tarybos įgyvendinimo sprendimas (ES) 2016/1988, kuriuo iš dalies keičiamas Įgyvendinimo sprendimas 2013/678/ES, kuriuo Italijos Respublikai leidžiama toliau taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 285 straipsnio (OL L 306, 2016 11 15, p. 11).
               
               
                  
                     (10)
                  
                        2019 m. gruodžio 19 d. Tarybos įgyvendinimo sprendimas (ES) 2019/2210, kuriuo iš dalies keičiamas Įgyvendinimo sprendimas 2013/677/ES leisti Liuksemburgui nustatyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 285 straipsnio (OL L 332, 2019 12 23, p. 155).
               
               
                  
                     (11)
                  
                        2018 m. gruodžio 4 d. Tarybos įgyvendinimo sprendimas (ES) 2018/1919, kuriuo iš dalies keičiamas Sprendimas 2009/790/EB, leidžiantis Lenkijos Respublikai taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 311, 2018 12 7, p. 32).
               
               
                  
                     (12)
                  
                        2020 m. rugsėjo 4 d. Tarybos įgyvendinimo sprendimas (ES) 2020/1261, kuriuo iš dalies keičiamas Įgyvendinimo sprendimas (ES) 2017/2408, kuriuo Latvijos Respublikai leidžiama taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 296, 2020 9 10, p. 4).
               
               
                  
                     (13)
                  
                        2021 m. vasario 22 d. Tarybos įgyvendinimo sprendimas (ES) 2021/358, kuriuo iš dalies keičiamas Įgyvendinimo sprendimas (ES) 2017/563, kuriuo Estijos Respublikai leidžiama taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 69, 2021 2 26, p. 4).
               
               
                  
                     (14)
                  
                        2018 m. spalio 2 d. Tarybos įgyvendinimo sprendimas (ES) 2018/1490, kuriuo Vengrijai leidžiama nustatyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 252, 2018 10 8, p. 38).
               
               
                  
                     (15)
                  
                        2021 m. sausio 22 d. Tarybos įgyvendinimo sprendimas (ES) 2021/86, kuriuo Lietuvos Respublikai leidžiama taikyti specialią priemonę, kuria nukrypstama nuo Tarybos direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 30, 2021 1 28, p. 2).
               
               
                  
                     (16)
                  
                        2020 m. lapkričio 3 d. Tarybos įgyvendinimo sprendimas (ES) 2020/1661, kuriuo iš dalies keičiamas Įgyvendinimo sprendimas (ES) 2017/1768, kuriuo Kroatijos Respublikai leidžiama taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 374, 2020 11 10, p. 4).
               
               
                  
                     (17)
                  
                        2021 m. gegužės 6 d. Tarybos įgyvendinimo sprendimas (ES) 2021/753, kuriuo Maltai leidžiama taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio ir kuriuo panaikinamas Įgyvendinimo sprendimas (ES) 2018/279 (OL L 163, 2021 5 10, p. 1).
               
               
                  
                     (18)
                  
                        2020 m. rugsėjo 4 d. Tarybos įgyvendinimo sprendimas (ES) 2020/1260, kuriuo iš dalies keičiamas Įgyvendinimo sprendimas (ES) 2017/1855, kuriuo Rumunijai leidžiama taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 296, 2020 9 10, p. 1).
               
               
                  
                     (19)
                  
                        Komisijos komunikatas Europos Parlamentui, Tarybai, Europos ekonomikos ir socialinių reikalų komitetui ir Regionų komitetui „Tvarios ir skaitmeninės Europos MVĮ strategija (COM(2020) 103 final).
               
               
                  
                     (20)
                  
                        Komisijos komunikatas Europos Parlamentui ir Tarybai „Sąžiningo ir supaprastinto apmokestinimo veiksmų planas, kuriuo remiama ekonomikos atgaivinimo strategija“ (COM(2020) 312 final).
               
               
                  
                     (21)
                  
                        2021 m. balandžio 30 d. Tarybos reglamentas (ES, Euratomas) 2021/769, kuriuo iš dalies keičiamas Reglamentas (EEB, Euratomas) Nr. 1553/89 dėl galutinių vienodų nuosavų išteklių, kaupiamų iš pridėtinės vertės mokesčio, surinkimo priemonių (OL L 165, 2021 5 11, p. 9).
               
               
                  
                     (22)
                  
                        OL L 347, 2006 12 11, p. 1.
               
               
                  
                     (23)
                  
                        2013 m. sausio 22 d. Tarybos įgyvendinimo sprendimas 2013/54/ES, kuriuo Slovėnijai leidžiama nustatyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 22, 2013 1 25, p. 15).
               
               
                  
                     (24)
                  
                        2018 m. lapkričio 6 d. Tarybos įgyvendinimo sprendimas (ES) 2018/1700, kuriuo iš dalies keičiamas Įgyvendinimo sprendimas 2013/54/ES, kuriuo Slovėnijos Respublikai leidžiama nustatyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 285, 2018 11 13, p. 78).
               
               
                  
                     (25)
                  
                        2020 m. vasario 18 d. Tarybos direktyva (ES) 2020/285, kuria iš dalies keičiami Direktyva 2006/112/EB dėl pridėtinės vertės mokesčio bendros sistemos, kiek tai susiję su specialia mažosioms įmonėms skirta schema, ir Reglamentas (ES) Nr. 904/2010, kiek tai susiję su administraciniu bendradarbiavimu ir keitimusi informacija tinkamo specialios mažosioms įmonėms skirtos schemos taikymo stebėsenos tikslais (OL L 62, 2020 3 2, p. 13).
               
               
                  
                     (26)
                  
                        2021 m. balandžio 30 d. Tarybos reglamentas (ES, Euratomas) 2021/769, kuriuo iš dalies keičiamas Reglamentas (EEB, Euratomas) Nr. 1553/89 dėl galutinių vienodų nuosavų išteklių, kaupiamų iš pridėtinės vertės mokesčio, surinkimo priemonių (OL L 165, 2021 5 11, p. 9).